section_heading: Razvoj projekta
paragraph_text: Razvoj projekta započeo je početkom 2018. godine prikupljanjem ostavštine Anđelka Herjavca i pred-intervjuima sa svjedocima događaja i vremena. Unatoč tome što je od Herjavčeve smrti prošlo 17 godina, o njegovom životu i djelu do tada su postojali tek prigodni medijski članci objavljivani povodom obljetnica smrti. U svrhu proizvodnje filma, filmska ekipa koristila se arhivskom građom Varaždinske televizije i Hrvatske radiotelevizije, a obitelj Herjavec omogućila je korištenje opsežne privatne arhive fotografija, videozapisa i osobnih stvari Anđelka Herjavca. Snimanje filma (intervjua, igranih scena) počelo je u svibnju 2019. na stvarnim lokacijama i u televizijskom studiju Sveučilišta Sjever. Studijski dio snimanja završio je u lipnju snimanjem Branka Ivankovića, jer se čekao njegov povratak iz Irana gdje je tada bio trener. Budući da je za određene scene ekipa trebala čekati hladnije vrijeme, preostali dio snimanja završio je u jesen 2019. Montaža filma završila je početkom 2020. godine, dok je trailer filma objavljen 8. ožujka 2020. godine.